Oficiālais Vēstnesis L 052 , 21/02/1998 Lpp. 0008 - 0011



Padomes Regula (EK) Nr. 411/98 (1998. gada 16. februāris) par dzīvnieku aizsardzības papildu standartiem, kas piemērojami sauszemes transportlīdzekļiem, ko izmanto mājdzīvnieku pārvadājumiem, kuri pārsniedz astoņas stundas EIROPAS SAVIENĪBAS PADOME, ņemot vērā Padomes 1991. gada 19. novembra Direktīvu 91/628/EEK par dzīvnieku aizsardzību pārvadāšanas laikā [1], un jo īpaši tās 13. panta 1. punktu, ņemot vērā Komisijas priekšlikumu, tā kā saskaņā ar Direktīvas 91/628/EEK 5. panta A daļas 1. punkta c) apakšpunktu ir jānosaka transporta līdzekļiem piemērojamas prasības, kas nodrošinās atbilstību Kopienas prasībām par dzīvnieku labturību un jo īpaši prasībām, kuras jānosaka saskaņā ar 13. panta 1. punktu; tā kā, ja mājas nepārnadžus un liellopu, aitu, kazu un cūku sugas mājlopus pārvadā ilgāk nekā astoņas stundas, papildus standartiem, kas attiecībā uz izmantotajiem transportlīdzekļiem noteikti Direktīvas 91/628/EEK pielikuma VII nodaļas 3. punktā, ir jānosaka standarti, kas piemērojami transporta veidiem, uz ko attiecas šī regula; tā kā minēto sugu dzīvniekus pārvadā galvenokārt pa autoceļiem; tā kā tādēļ ir lietderīgi sākotnējā stadijā noteikt papildu standartus, kuriem sauszemes transportlīdzekļiem jāatbilst, ja tos plānots izmantot minēto sugu dzīvnieku pārvadāšanai ilgāk nekā astoņu stundu braucienos; tā kā tomēr šie papildu standarti, kuriem sauszemes transportlīdzekļiem jāatbilst, ir noteikti, neskarot pasākumus, ko vēlāk var pieņemt attiecībā uz papildu standartiem, kas piemērojami mājdzīvnieku pārvadāšanai ar citiem transportlīdzekļiem, jo īpaši pārvadājumiem par dzelzceļu un jūru; tā kā līdz šādu nākotnes pasākumu ieviešanai mājdzīvnieku pārvadāšanai ar šādiem citiem transportlīdzekļiem turpina piemērot Direktīvas 91/628/EEK pielikuma VII nodaļas 3. punkta noteikumus; tā kā, lai nodrošinātu minēto dzīvnieku labturību, šiem papildu standartiem ir jāparedz dažas īpašas saistības, jo īpaši attiecībā uz pieeju transportlīdzeklim, dzīvnieku sadalīšanu, izmantojot pārvietojamas šķērssienas, sīki izstrādātiem pasākumiem attiecībā uz barošanu, dzirdināšanu un pietiekamu ventilāciju, pamatojoties uz mehāniskās ventilācijas sistēmu vai sistēmu, kas nodrošina atbilstību paredzētajai temperatūras amplitūdai; tā kā vienas vai otras iepriekšminētās sistēmas izvēlei nav jāierobežo dzīvnieku brīvas pārvietošanas princips, IR PIEŅĒMUSI ŠO REGULU. 1. pants Ja Direktīvas 91/628/EEK pielikuma VII nodaļas 2. punktā minētais astoņu stundu pārvadāšanas laiks ir pārsniegts, sauszemes transportlīdzekļiem, ko izmanto mājas nepārnadžu un liellopu, aitu, kazu un cūku sugas dzīvnieku pārvadāšanai Kopienā, ir jāatbilst papildu prasībām, kas izklāstītas šīs regulas pielikumā. 2. pants Vēlākais līdz 2003. gada 31. decembrim Komisija iesniedz Padomei ziņojumu, kas izstrādāts, pamatojoties uz Zinātniskās veterinārijas komitejas atzinumu par šīs regulas īstenošanu un jo īpaši par dažādu ventilācijas sistēmu ieviešanu, kopā ar visiem attiecīgiem priekšlikumiem, kas sagatavoti, ņemot vērā šā ziņojuma secinājumus. Padome ar kvalificētu balsu vairākumu lemj par šiem priekšlikumiem ne vēlāk kā sešu mēnešu laikā pēc to iesniegšanas. 3. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. To piemēro no 1999. gada 1. jūlija. Šī regula uzliek saistības kopumā un ir tieši piemērojama visās dalībvalstīs. Briselē, 1998. gada 16. februārī Padomes vārdā — priekšsēdētājs J. Cunningham [1] OV L 340, 11.12.1991., 1. lpp. Direktīvā jaunākie grozījumi izdarīti ar Direktīvu 95/29/EK (OV L 148, 30.6.1995., 52. lpp.). -------------------------------------------------- PIELIKUMS PAPILDU STANDARTI SAUSZEMES TRANSPORTLĪDZEKĻIEM, KO IZMANTO MĀJDZĪVNIEKU PĀRVADĀJUMIEM, KAS PĀRSNIEDZ ASTOŅAS STUNDAS 1. PAKAIŠI Neskarot Direktīvas 91/628/EEK pielikuma I nodaļas A daļas 5. punkta otrā teikuma noteikumus, dzīvnieki ir jāapgādā ar attiecīgu pakaišu materiālu, kas: a) garantē to ērtības; pakaišu daudzums var atšķirties atkarībā no: - pārvadājamo dzīvnieku sugas un skaita, - brauciena ilguma, - laika apstākļiem; b) nodrošina pietiekamu dzīvnieku urīna un mēslu absorbciju un izkliedēšanu. 2. BARĪBA Ja Direktīvas 91/628/EEK pielikuma VII nodaļas 4. punktā minēto dzīvnieku sugu un kategoriju pārvadāšanas un braucienu laika dēļ dzīvnieki ir jābaro brauciena laikā, piemēro šādus noteikumus: a) pārvadāšanai izmantotajam transportlīdzeklim jāpārvadā pietiekams daudzums attiecīgas lopbarības minēto dzīvnieku barošanas vajadzībām attiecīgā brauciena laikā; b) brauciena laikā lopbarība ir jāaizsargā no nelabvēlīgiem laika apstākļiem un piesārņojuma, jo īpaši putekļiem, degvielas, izplūdes gāzēm un dzīvnieku urīna un mēsliem; c) ja dzīvnieku barošanai jāizmanto īpašas ierīces (teknes, tvertnes vai kādi citi attiecīgi lopbarības sadales līdzekļi), šīs ierīces ir jāpārvadā transportlīdzeklī, tām ir jābūt piemērotām šim nolūkam, tās jātīra pirms lietošanas un pēc tās un jādezinficē pēc katra brauciena; d) ja izmanto tādas barošanas ierīces, kā aprakstīts iepriekš, tām jābūt konstruētām tā, lai neievainotu dzīvniekus un vajadzības gadījumā tās varētu piestiprināt transportlīdzekļa īpašai daļai, lai novērstu to apgāšanu. Laikā, kad transportlīdzeklis kustas un minētās ierīces neizmanto, tās jāglabā tādā transportlīdzekļa daļā, kur nav dzīvnieku. 3. PIEEJA Pārvadāšanai izmantojamie transportlīdzekļi jāaprīko tā, lai vienmēr būtu tieša pieeja visiem pārvadājamiem dzīvniekiem, lai tos var pārbaudīt un attiecīgi rūpēties par tiem, ieskaitot jo īpaši barošanu un dzirdināšanu. 4. VENTILĀCIJA Transportlīdzeklis ir jāaprīko ar atbilstošu ventilācijas sistēmu, lai nodrošinātu to, ka ir pastāvīgi garantēta pārvadājamo dzīvnieku labturība, ņemot vērā jo īpaši šādus kritērijus: - plānotais brauciens un tā ilgums, - izmantojamā transportlīdzekļa veids (atklāts vai slēgts), - iekšējā un ārējā temperatūra, ko rada atmosfēras apstākļi, kādi var būt plānotā brauciena laikā, - dažādu pārvadājamo sugu dzīvnieku īpašās fizioloģiskās vajadzības, - Direktīvas 91/628/EEK pielikuma VI nodaļā paredzētais kravas blīvums un virs dzīvniekiem pieejamā platība. Sistēma ir jāveido tā, lai: - to var izmantot jebkurā laikā, kad dzīvnieki ir transportlīdzeklī, neatkarīgi no tā, vai tas stāv vai kustas, - tā nodrošina efektīvu nepiesārņota gaisa cirkulāciju. Šajā nolūkā operatoriem jānodrošina: - vai nu mehāniskās ventilācijas sistēma, kuras daļas jānosaka, konsultējoties ar Zinātnisko veterinārijas komiteju, saskaņā ar Direktīvas 91/628/EEK 17. pantā paredzēto procedūru, - vai ventilācijas sistēma, kas nodrošina to, ka transportlīdzekļa iekšpusē var uzturēt temperatūru amplitūdā no 5 °C līdz 30 °C visiem dzīvniekiem ar + 5 °C pielaidi atkarībā no āra temperatūras. Šī sistēma jāaprīko arī ar attiecīgu kontroles ierīci. Iespēja izvēlēties vienu no šīm divām sistēmām netraucē dzīvnieku brīvās pārvietošanas principu. 5. ŠĶĒRSSIENAS 5.1. Transportlīdzeklis ir jāaprīko ar šķērssienām, lai var izveidot atsevišķus nodalījumus. 5.1.1. Šķērssienu uzbūvei ir jābūt tādai, lai tās var novietot dažādās vietās un lai nodalījuma lielumu var pielāgot atbilstīgi īpašām prasībām un dzīvnieku veidam, lielumam un skaitam. 6. ŪDENS PIEGĀDE 6.1. Transportlīdzeklis ir jāaprīko ar savienojumu ūdens piegādei pieturas vietās. 6.1.1. Transportlīdzeklis ir jāaprīko ar stacionārām vai kustīgām ierīcēm, kas ir piemērotas dažādu sugu dzīvniekiem, piemēram, teknēm, traukiem vai sprauslām, lai dzirdinātu dzīvniekus transportlīdzeklī. Šīm ierīcēm jābūt konstruētām tā, lai dzīvnieki nevar sevi ievainot. 6.2. Neskarot 6.1. un 6.1.1. punkta noteikumus, transportlīdzekļi, ar ko pārvadā cūkas, atkarībā no to jaudas, pārvadājamo dzīvnieku un brauciena laikā plānoto pieturu skaita, ir jāaprīko ar pietiekamas ietilpības vienu vai vairākām ūdens tilpnēm, lai dzīvnieki var pēc vēlēšanās padzerties brauciena laikā. Šādām ūdens tilpnēm ir jābūt konstruētām tā, lai tās pēc katra brauciena var notecināt un iztīrīt, un tās jāaprīko ar sistēmu, kas ļauj pārbaudīt ūdens līmeni tajās, lai tās var atkārtoti uzpildīt jebkurā izdevīgā brīdī brauciena laikā. Tās jāsavieno ar dzirdināšanas ierīcēm nodalījumos un jāuztur labā darba kārtībā, lai cūkas var piekļūt ūdenim jebkurā laikā. Turklāt papildus iepriekšminētajai sistēmai var izmantot smidzināšanas sistēmu. --------------------------------------------------